Taverne-slagoffers gegroetLeë kiste is by die gedenkdiens vir die slagoffers van die Enyobeni-taverne-tragedie uitgelê. (Foto: Phill Magakoe / AFP) Pres. Cyril Ramaphosa het die raaiselagtige dood van 21 tieners by ’n taverne in die Oos-Kaap verlede maand Woensdag op die “plaag van minderjarige drinkery” gepak. Ramaphosa het tydens ŉ gedenkdiens vir die slagoffers gepraat en belowe om op “gewetenlose” kroegeienaars toe te slaan wat regulasies verontagsaam en winste voor kinders se lewens plaas. Hy het ook voorgestel dat die wettige drinkouderdom in die land van 18 tot 21 verhoog word. “Kinders moes nie in daardie plek toegelaat gewees het nie, alkohol moes nie aan hulle bedien gewees het nie,” het Ramaphosa aan ’n skare gesê wat by ’n stadion in Scenery Park, ’n township in Oos-Londen, byeenkomgekom het. Leë kiste is by dié seremonie uitgelê om die gemeenskap se enorme verlies te simboliseer. Die meeste van die begrafnisse sal gedurende die week plaasvind. Ramaphosa het voorts gesê dat Suid-Afrika een van die hoogste syfers van probleemdrinkers ter wêreld het. “Ons gaan nou die streep trek… Ons verloor ons toekomstige geslag aan die plaag van minderjarige drinkery.” Maroela Media het vroeër berig dat altesame 21 jongmense, tussen die ouderdomme van 14 en 17, wat by die Enyobeni‑taverne gekuier het onder omstandighede dood is wat steeds nie heeltemal duidelik is nie. Luidens sommige berigte is die tieners moontlik vergiftig. Daar is intussen bevestig dat die jongste slagoffer 14 jaar oud was. Die uitslae van hul nadoodse ondersoeke is egter steeds nie bekend gemaak nie. Talle rouklaers het ’n groot markiestent gevul waar die leë kiste uitgelê is terwyl nog honderde buite saamgedrom het om die seremonie te volg. Sommige het in trane uitgebars en ander het gebede gesing terwyl ’n polisieorkes die volkslied gespeel het. Leë kiste is by die gedenkdiens vir die slagoffers van die Enyobeni-taverne-tragedie uitgelê. (Foto: Phill Magakoe / AFP) Ramaphosa het bedroefde families gevra om die polisie tyd te gee om hul ondersoek af te handel, terwyl owerhede versoek word om die proses te bespoedig. “Die gesinne wil wel afsluiting hê. Hulle wil weet wat met hul kinders gebeur het. Laat ons hulle nie te lank laat wag nie.” Bheki Cele, minister van polisie, het ook by die geleentheid gepraat en gesê dat iemand verantwoording vir die treurspel moet doen. ‘Nasionale krisis’ Oscar Mabuyane, die Oos-Kaapse premier, het Woensdag gesê die nasie is “seergemaak” deur wat gebeur het. Hoewel drankgebruik in die land slegs vir persone ouer as 18 toelaatbaar is, word dit nie altyd in township tavernes toegepas nie. Dieselfde geld vir veiligheidsregulasies. Nolitha Tsangani, ’n inwoner van Scenery Park wat naby die Enyobeni-taverne woon, het egter gesê die skuld vir die gebeure moet gedeel word. “Ons is almal verkeerd … die ouer was verkeerd, die kind wat dood is, jammer om te sê, was ook verkeerd,” het sy aan AFP gesê. Sy het egter ook die eienaar van die taverne en die polisie as skuldiges in die tragedie uitgewys. Ramaphosa het voorgestel dat ŉ nasionale debat gehou word oor die vraag of die drinkouderdom verhoog moet word en alkoholmisbruik as ŉ nasionale krisis beskryf.